
Formáli. 

Þorsteins saga hvíta er gefin út ásamt Vápnfirð- 
inga sögu, eða öðru nafni brodd-Helga sögu, af forn- 
ritafélagi Norðrlanda 1848 og hefir Gunnlaugr Þórð- 
arson búið undir prentun. Þar er sagan kölluð Þáttr 
af Þorsteini hvíta, en >saga< er þó fult eins algengt 
nafn í handritunum. Sagan er þar gefin út eftir papp- 
írshandriti í A. M. safni 144 í arkarbroti. Hún er líka 
í pappírshandritum í sama safni 156 og 158 í ark- 
arbroti. 

Sögunni ber að mestu saman við Landnámu, nema 
að því leyti, að misritanir munu vera í nokkurum 
stöðum; t. d. segir Landnáma, að Þorsteinn hvíti hafi 
keypt land af Eyvindi vápna, en eigi af Steinbirni 
bróðursyni hans. Ólöf er nefnd Ásvör í Ldn., og mun 
það vera réttara, enda eru líkur fyrir því í sumum 
handr. Þorsteins sögu. Fleiri misritanir eru í manna- 
nöfnum, svo sem þar sem bróðir Þorsteins er nefndr 
Einarr, enn Heðinn í Vápntirðinga sögu og Land- 
námu. Þessir gallar eru að kenna afskriftum, enda er 
sagan ekki til á skinni. 

Að öðru leyti er sagan víst sögulega sönn og 
vel rituð. 

Útkoma Þorsteins hvíta. 
Fæddr Þorgils Þorsteinsson . 
Brodd-Helgi fæddr 

Lát Þorsteins hvita 

| Þorsteins saga hvíta. 

0 maðr hét Ölver hinn hvíti. Hann var Ás- 
915 ; 
 valdsson. öxna-Þórissonar. Hann var lendr 
„0! maðr í Noregi ok bjó í Naumudal; hann stökk 
fyrir ófriði Hákonar jarls á Yrjar ok dó þar. 
Hann átti einn son barna, er Þorsteinn hét, 
' ok var kallaðr Þorsteinn hviti. Hann fór þeg- 
ar eftir andlát föður síns út til Íslands með 
í alla fjárhluti sína ok kom skipi sínu í Vápna- 
fjörð; enn þá var lokit landnámum á öllu Ís- 
landi. Sá maðr bjó þá at Hofi í Vápnatfirði, 
er Steinbjörn hét, ok var kallaðr körtr, ok 
hafði honum þar land gefit Eyvindr föður- 
bróðir hans, alt á milli Vápnafjarðarár ok 
Vestrdalsár. Steinbjörn var eyðslumaðr mikill 
í búinu. Enn er Þorsteinn vissi, at lönd váru 
öll numin áðr, fór hann á fund Steinbjarnar, 
ok kaupir hann af honum land ok reisir bæ 
at Toftavelli ok bjó þar nökkura vetr, ok varð 

honum gott til fjár ok metnaðar. Hann hafði 
skamma stund í búi verit, áðr hann Íór ok 
leitaði sér ráðs, ok bað konu þeirar, er Ingi- 
björg hét, ok var hon dóttir Hróðgeirs hins 
hvíta Hrafnssonar; hennar fekk hann. Við 
þessarri konu átti hann fim börn: sonr hans 
hét Önundr, annarr Þórðr, þriði Þorgils; dætr 
þeira hétu Þorbjörg ok Þóra. Þorgils var hinn 
mannvænlegasti maðr. Þorsteinn græddi fé í 
ákafa. Steinbirni kört varð féfátt ok Íór á 
fund Þorsteins ok beiddist fjárláns af honum. 
Þorsteinn er ok góðr af fjárláninu, ok þangat 
til tekr hann lán af Þorsteini, at harðla mjök 
eyðist fé Steinbjarnar, ok þykkir Þorsteini 
versna skuldunautrinn, ok þykkir óvíss skulda- 
staðrinn at Steinbirni; ok nú heimtir hann 
féit, ok lýkst með þvi þeira fjárreiður, at 
Steinbjörn geldr Þorsteini Hofsland, ok fór 
Þorsteinn bygðum til Hofs ok kaupir sér goð- 
orð, ok gerðist hinn mesti sveitarhöfðingi. 
Hann var allra manna vinsælastr. Ok er Þor- 
steinn hafði búit marga vetr á Hofi, þá gerð- 
ust þau tíðendi at herbergjum hans, at Ingi- 
björg tók sótt ok andaðist. Þorsteini þótti 
þetta skaði mikill, enn helt þó búi sínu sem 
áðr. 

2. Maðr hét Þórir, hann var sonr Atla, sem 
bjó í Atlavík fyrir vestan vatn; þar eru nú 

sauðhús. Atli var kvongaðr; kona hans hét 
Áslaug, ok var dóttir Brynjólfs hins gamla. 
Þau Þórir áttu tvau börn; hét sonr þeira Ein- 
arr, en Ólof dóttir. Einarr var vasklegr, enn 
eigi stór maðr, hávaðamaðr mikill, ok í með- 
allagi vinsæll. Ólof var kvenna vænst ok vin- 
sælust. Þat gerðist til tíðenda á hag Þorsteins 
hvíta, at hann tók augnaverk svá mikinn, at 
þar fyrir misti hann sjónina, ok þykkist van- 
færr til umsýslu; ræðir nú um við Þorgils, ok 
biðr hann at taka við liðinu. Þorgils sagði 
þat skylt, at hann veitti slíkt fulltingi, er hann 
má. Faðir hans ræðir við hann, at hann fái 
sér kvánfang ok biði Ólofar Þórisdóttur, ok 
þat varð, ok fór hon með honum til búsins 
ok tókust með þeim ástir góðar, ok áttu tvau 
börn; sonr þeira hét Helgi, enn dóttir Guð- 
rún. Þorgils var þá vel tuttugu vetra. 

3. Hrani hét maðr, ok var kallaðr gullhöttr; 
hann var fóstri Þorgils, enn frændi Ólofar. 
Hann var hávaðamaðr mikill ok var heima- 
maðr at Hofi, ok var kallaðr grályndr. Þor- 
kell hét maðr ok var kallaðr fleytir; hann var 
heimamaðr at Hofi ok frændi þeira Hofsverja, 
mikill ok sterkr. Þorbjörn hét maðr, hann bjó 
Í Sveinungsvík; þat er á milli Melrakkasléttu 
ok Þistilsfjarðar. Þorbjörn var drengr góðr ok 
rammr at afli, vinr Þorsteins hvíta. Maðr er 

neindr Þorfinnr; hann bjó á Skeggjastöðum í | 


Kneiilsdal; hann átti ok enn annat bú. Þor- 
gerðr hét kona hans; þau áttu þrjá sonu; hét 
einn þeira Þorsteinn ok var kallaðr hinn fagri, 
annarr Einarr, þriði Þorkell; allir váru þeir 
mannvænlegir. Þorsteinn var fyrir þeim bræðr- 
um; hann var fullkominn at aldri, er hér er 
komit sögunni. Kraki hét maðr, er bjó á bæ 
þeim, er heitir á Krakalæk. Kraki var vel 
auðigr maðr ok kvángaðr, ok hét kona hans 
Guðrún; þau áttu dóttur eina barna, er Helga 
hét, ok var allra kvenna fríðust, ok þótti sá 
kostr beæztr í öllu Fljótsdalsheraði. Þess er 
getit, at Þorsteinn fagri beiddist fjárlánstil- 
laga af föður sínum, ok kvaðst vilja af landi 
braut. Þorfinnr kvað svá vera skyldu; leggr 
hann til slíkt sem hann beiddist. Hefir hann 
verit í Íörum nökkur sumur; verðr honum gott 


til fjár ok metnaðar, ok hvert sinn, er hann 


var utan, lagði hann eftir nökkut af fjárhlut 
þeim, er hann þóttist þurfa ok faðir hans. Ok 
eitt vár, er Þorsteinn var út hér um vetrinn, 
kemr Einarr Þórisson at máli við föður sinn, 
ok beiðist af honum tillags, ok segist vilja 
fara til félags við Þorstein. Þorsteinn kvaðst 
eigi mundu synja Einari félags, ok geir hon- 
um skip hált; telr þó, at honum segi meðal- 
lagi hugr um félag þeira, fyrir sakir óvinveitts 

skaplyndis Einars. Þeir fóru utan, ok lögðu 
félag saman. Þorsteinn heldr öllu til virðing- 
ar Einari, ok virti hann í öllu mest, ok þó 
lagðist svá á, at Þorsteinn var meira virðr 
enn Einarr af öðrum mönnum, fyrir þess sakir, 
at hann reyndist góðr drengr ok vinveittr í 
skaplyndi. Fór vel um stund félag. þeira. 

4. Þat er sagt einn vetr, er þeir váru út 
hér fóstbræðr, at Þorfinnr kemr at máli við 
Þorstein, ok spyrr, hvern hann ætlaði sinn 
ráðahag at sumri. Þorsteinn kvaðst utan ætla. 
Þorfinnr kvaðst heldr vilja, at hann tæki við 
búi með honum. Þorsteinn sagðist engan hug 
hafa á því, enn kvað hann slíkt hafa skyldu 
af sínu góðsi, er hann vildi. Þorsteinn hafði 
mikit fé í förum. Þortfinnr lézt hugsat hafa ráð 
fyrir honum, ok lézt vilja biðja honum til 
handa Helgu Krakadóttur. Þorsteinn kvað sér 
þat ofráð, er hon stóð ein til alls arfs eftir 
Kraka. Þorfinnr kvað hann vera jafnræði, bæði 
fyrir ættar sakir ok mannanar. Fara þeir nú 
ok vekja þetta mál við Kraka. Hann kvað sér 
þetta vel at skapi; var þetta mál upp borit 
fyrir Helgu, ok fundust eigi afsvör í hennar 
máli; váru þar váttar at heitorði Þorsteins. 
Þorsteinn vildi fara utan fyrst, enn ráð skyldu 
takast, þegar hann kæmi aftr. Fóru þeir Þor- 
steinn ok Einarr utan, og tekr Þorsteinn skyr- 

bjúg í hafi, er þeir svá kalla, ok varð hann 


eigi liðfærr. Menn hlógu at honum, ok var 
Einarr upphafsmaðr at því; ok er þeir kómu 
til Noregs, leigðu þeir þar skemmu eina, enn 
gáfu engan gaum at Þorsteini. Hann lá þar 
allan vetrinn. Einarr spottar hann mjök, ok 
lét kveða um hann. Eitt sinn um várit hittir 
Einarr Þorstein ok biðr hann fjárskiftis; lézt 
vilja hafa einn skipit, ok kvað sér þykkja Þor- 
steinn ólíklegr til utanferðar. Þorsteinn kvað 
eigi fjarri því farit hafa, sem hann gat um 
skaplyndi Einars. Þeir skifta um várit fjárhluta 
svá at Einarr kaus, enn Þorsteinn skifti ór 
rúmi sínu. Einarr hlaut skipit, ok helt til Ís- 
lands um sumarit; ok er hann kom út, var 
hann spurðr tíðenda. Hann kvaðst engi tíð- 


endi kunna at segja greinilega; kvað Þorstein 


eigi dauðan hafa verit sérlega, enn þó heiði 
hann eigi ólíklegr verit, at hann myndi eigi 
aftr koma. Einarr reið til föður síns, ok svi- 
virðir mjök Þorstein í allri frásögn. Um haustit 
kom skip af hafi í Reyðarfjörð. Einarr reið til 
skips, ok keypti at austmanni, at hann segði 
andlát Þorsteins, ok svá gerði hann ok allir 
skipmenn. Einarr kom heim ok sagði andlát 
Þorsteins, ok kvað hann hefði fengit herti- 
legan dauða. 

5. Þann vetr bað Einarr föður sinn, at hann 

skyldi biðja Helgu Krakadóttur. Þórir kvað 
svá vera skyldu. Nú Íara þeir heiman ok koma 
til Kraka, ok vekja bónorð við hann fyrir hönd 
Einars. Kraki kvaðst áðr vilja vita til víss and- 
lát Þorsteins, enn lézt þó mundu gefa Einari 
konuna, ef þat væri áðr til viss vitat. Þórir 
kvað þat eigi sannlegt, að Einarr væri ván- 
biðill konu þeirar, er skjótt var heitin Þorsteini. 
Eigi lét Kraki gangast svör þessa máls. Fara 
þeir feðgar heim við svá búit, ok litlu síðarr 
riðr Einarr norðr til Hofs ok segir Þorgilsi 
bónorðit, ok kveðr sér hafi verit neitat. Hrani 
var hjá ok svaraði svá: =llla koma þér, Ein- 
arr, í hald góðir frændr, ei þú skalt eigi fá 
konu þessa<; kvað honum ok lítit stoða at vera 
í vináttu við Þorgils, ef hann skyldi einskis 
"meta þessa sneypu, er Einari var ger. Þor- 
gils svarar: >Mér virðist Kraki vitrlega með 
fara, ok munda ek svá gert hala, ef ek ætta 
hans hlut. Satt eitt sagði Einarr frá orðum 
Kraka, enn þó eggjaði Hrani Þorgils at fara 
með honum. Þorgils kvað sér eigi létt hug 
um segja, þó at þessu ráði yrði komit í hendr 
honum. Síðan fóru þeir ok hittu Kraka, ok 
hafði hann hin sömu svör fyrir sér sem fyrr. 
Þorgils mælti þá: -Vera má, at þú ráðir dótt- 
ur þinni, enn eigi muntu svá undan setja, at 
þú fáir eigi sakargiftir um annat<. Kraki mælti: 

„Eigi mun ek til þess hætta<. Hann fastnaði 
þá dóttur sína Einari, ok hafði sjálfir brúð- 
kaup inni. Kraki skyldi vera ór öllum vanda 
um kaupbrigði við Þorstein. 

6. Þat er nú frá Þorsteini at segja, at hon- 
um batnaði ok bjó hann skip sitt til Íslands, 
ok kom út næsta sumar eftir brúðkaupit í 
Reyðarfjörð, ok hafði selt austmönnum skipit, 
ok ætlaði til ráðahagsins við Helgu ok láta af 
förum. Ok er hann kom til Íslands, frétti hann 
alla þessa ráðabreytni; fór hann þá til fundar 
við föður sinn, ok lét þó haldast skipsöluna 
eigi at siðr. Þorsteinn lét lítt á sér finna um 
þetta mál, enn keypti sér skip um vetrinn, er 
uppi stóð í Bolungarhöfn, ok bjó þat at öllu. 
Bræðr hans ætluðu með honum utan, ok urðu 
eigi búnir svá skjótt sem hann, því at þeir 
íóru at fjárheimtingum sínum um heraðit. 
Austmenn vesuðust illa, er þeira þyrfti at bíða, 
bræðra Þorsteins, ef byrr kæmi á. Þorsteinn 
mælti þá: >Ek mun ríða frá skipi váru, ok 
hitta þá ok biðja þá, at þeir flýti sér, enn 
þér skulut bíða mín hit skemsta sjau nætr=. 
Þorsteinn reið utan eftir Öxarfirði ok í Bol- 
ungarhöfn, ok upp á Möðrudalsheiði ok ofan 
til Vápnafjarðar, ok svá austr yfir Smjörvatns- 
heiði ok svá yfir Jökulsá at brú ok svá yfir 
Fljótsdalsheiði ok austr yfir Lagarfljót ok upp 

með fljótinu, unz hann kom í Atlavík snemma 
morgins. Þórir var farinn í skóg og húskarlar 
hans með honum ofan á Buðlungavöllu. Ein- 
arr var heima ok eigi upp risinn, er Þorsteinn 
kom at dyrum. Kona var úti, er Ósk hét; 
hon spurði, hverr hinn komni maðr væri. Þor- 
steinn segir: >Sigurðr heiti ek, ok á ek at 
gjalda Einari skuld, ok vil ek nú afhenda hon- 
um; gakk þú inn ok vek Einar ok bið hann 
út ganga:. Þorsteinn hafði spjót í hendi ok 
ullhött á höfði. Konan vakti Einar. Hann 
spurði, hverr kominn væri. Hon sagði hann 
nefndist Sigurðr. Einarr stóð þá upp ok kipti 
skóm á fætr sér ok tók skikkju yfir sik ok 
gekk út síðan. Ok er hann kom út, kendi 
Einarr, at þar var kominn Þorsteinn, ok varð 
Einarr nökkut fár við. Þorsteinn mælti: >Því 
em ek hér kominn, at ek vil vita, hverju þú 
vilt bæta mér, er þú gabbaðir skyrbjúg minn 
í hafi, og hlótt at mér með hásetum þínum, 
ok mun ek vera alllitilþægr at<. Einarr mælti: 
„Heimtu fyrst at öllum, er hlógu at þér, ok 
man ek bæta þér, ef allir bæta aðrir<. Þor- 
steinn segir: >Ek em eigi svá féþurfi, at ek 
nenna alla at hitta, enn ek vil, at þú bætir 
fyrir þik<. Einarr kvaðst eigi bæta mundu, 
ok sneri hann undan til svefnskemmunnar. 
Þorsteinn bað hann biða, ok hrapa eigi svá 

skjótt til rekkjunnar Helgu. Einarr gaf engan 


gaum at því sem hann mælti. Síðan lagði 
Þorsteinn á Einar með spjótinu ok í gegnum 
hann. Einarr fell dauðr inn í skemmuna. Þor- 
steinn bað griðkonuna at greiða Íerð Einars. 
Þorsteinn riðr þá hina sömu leið aftr, er hann 
reið fram; hann reið vestr yfir háls til sels 
Þorbjarnar, er stóð á milli Melrakkasléttu ok 
Ormsár. Hann spurði Þorbjörn, ef bræðr hans 
hefði þar komit; enn Þorbjörn kvað þat eigi 
vera. Þorsteinn segir honum tíðendin, ok bað 
hann segja bræðrum sínum, at þeir flýti sér 
til skips. Reið Þorsteinn þá til skips. — Grið- 
konan gerði Þóri orð, ok lét segja honum víg 
Einars sonar síns, ok brá Þórir skjótt við ok 
fór norðr til Vápnafjarðar með tvá húskarla 
sína, ok fór á skipi yfir fljót ok til Hofs. Segir 
hann þeim Hofsmönnum víg Einars. Þorgils 
kvað sér eigi vel hafa hug um sagt, þegar er 
Einarr fekk Helgu. Þeir báðu hann eftir ríða; 
hann lét taka hesta sína. Hrani frýði honum 
áðr hugar, ef hann seinkaði ferðinni. Þórir hvarf 
aftr, ok gerði þat at ráði Þorgils, enn hús- 
karlar hans fóru með Þorgilsi ok váru þeir 
sjau saman, ok fóru síðan leið sína. 

1. Bræðr Þorsteins riðu til sels Þorbjarnar 
annan morgin eftir, er Þorsteinn haiði þar 
riðit; þeir höfðu þar dagverð, enn lögðust síð- 

an miðr til svefns. Þorbjörn latti þá þessa 
mjök, því at hann sagði þeim víg Einars ok 
orðsending Þorsteins; enn Þorbjörn var vinr 
hvárratveggja. Litlu síðar kom Þorgils ok þeir 
sjau saman. Þorbjörn sagði þeim bræðrum, at 
þeir Þorgils váru þar komnir, ok vakti þá; 
hvergi máttu þeir komast undan. Þorbjörn réð 
þeim, at þeir græfi þar djúpa gröf í selinu 
fyrir dyrunum, — >enn ek man standa í dyr- 
unums<, ok svá gerðu þeir. Þeir Þorgils koma 
þá at selinu; þóttust þeir vita, at þeir bræðr 
myndi þar inni, er hrossin váru þar mædd ok 
nýkomin undan klyfjum. Veit ek<, segir Þor- 
gils, „at þeir eru hér<. Þorbjörn svarar: „Þú 
ert manna glöggvastr, enn þó eru þeir bræðr 
eigi hér, sem þú segir, enn ek lét fara eitir 
viðum hross min, ok höfum nýtekit ai þeim 
klyfjarnar; eru þau nýkomin frá vetrhúsum, 
enn áðr gengu þau af rekaströndum til skála- 
gerðar í Sveinungsvík, ok á ek hrossin<. Þor- 
gils kvaðst eigi þessu trúa mundu, — ok 
far þú ór dyrunum, ok viljum vér rannsaka 
selit<. Þorbjörn kvaðst þat eigi gera mundu, 
— >síðan þér trúið eigi minni tilsögn<. Hrani 
mælti: „Drepum hann þá, ef hann vill eigi 
fara ór dyrunum:. Þorgils svarar: Þá þykkir 
Íöður mínum illa<. Þá bauð Þorkell fleytir at 
fara á bak húsunum ok hlaupa af veggnum 

ofan milli Þorbjarnar ok dyranna ok bera 
hann svá frá dyrunum ofan fyrir brekkuna. 
Þorgils bað hann svá gera. Síðan breytti Þor- 
kell svá. Þorbjörn barst með þessarri atferð 
- frá selsdyrunum; síðan bundu þeir hann. Eftir 
þat gengu þeir at dyrunum, ok möttust þeir 
um, hverr þeira skyldi fyrstr inn ganga. Enn 
er Þorgils fann þetta, mælti hann: „Eigi verðr 
oss nú hugmannlega, er vér þorum eigi inn 
at ganga:. Þorgils hleypr þá inn. Þorbjörn 
aftraði honum, ok sagðist letja hann inn at 
ganga; enn hann gaf engan gaum at orðum 
hans. Hann hafði skjöldinn yfir höfði sér, ok 
snarar þá inn og hljóp í gröfina, ok drápu 
þeir bræðr hann þar í gröfinni. Síðan rufu 
förunautar Þorgils selit, ok sóttu þá bræðr um 
stundar sakir. Hrani gullhöttr lá þá á sels- 
veggnum ok kögglaði þann veg inn. Þá var 
hann lagðr spjóti í höndina. Þeir bræðr vörð- 
ust bæði vel ok drengilega, enn fellu báðir 
þar at síðustu með góðan orðstir. Þar fellu 
ok báðir húskarlar Þóris ok hinn þriði maðr, 
Þorgils Þorsteinsson, er þá var þritugr at aldri. 
Þorbjörn var leystr síðan eftir fundinn; hann 
færði alla vöru þeira bræðra í Bolungarhöin 
til skips, ok sagði þar Þorsteini tiðendin. Þor- 
steinn kvað Þorbjörn þetta vel gert hafa, ok 
skildu með mikilli vináttu. 

8. Þorsteinn fór utan um sumarit ok var á 
braut fim vetr; kom hann sér vel við höfð- 
ingja ok þótti hinn röskvasti maðr. Hrani gull- 
höttr kom heim til Hofs ok sagði Þorsteini 
hvíta, at synir Þorfinns tveir væri fallnir ok 
húskarlar Þóris tveir. Þorsteinn spurði hann: 
„Enn hvar er Þorgils sonr minn?< Hrani svar- 
ar: >Hann er ok fallinn<. Þorsteinn mælti: 
sFjándlega segir þú frá tiðendum; ilt heir 
jafnan af þér hlotizt ok þinum ráðum. Þetta 
þóttu mönnum mikil tíðendi, þá er spurðust. 
Um sumarit eftir váru mál til búin á hendr 
Þorsteini Þorfinnssyni, ok varð hann sekr um 
vig Einars. Brodd-Helgi var þá þrévetr, er 
faðir hans var drepinn, ok var þá þegar efni- 
legr maðr at jöfnum aldri. Þorsteinn Þorfinns- 
son fór til Íslands at fim vetrum liðnum ok 
kom skipi sínu í Miðfjörð; hann reið þegar 
norðr til Hofs við annan mann. Brodd-Helgi 
var þá átta vetra gamall, ok lék sér á hlaði 
úti, ok bauð þeim þar at vera. Þorsteinn 
spurði, hví hann laðaði gesti. Hann kvaðst 
þar alt eiga með afa sinum. Þeir Þorsteinn 
Þorfinnsson gengu inn eftir þat. Þorsteinn hviti 
kendi farmannadaun, ok spurði, hverir komnir 
væri. Þorsteinn Þorfinnsson segir hit sanna. 
Þorsteinn hviti mælti: -Hvárt þótti þér of lítil 
mín skapraun, ef þú sóttir mik eigi heim, 

blindan karl ok gamlan<. Þorsteinn Þorfinns- 
son svarar: >Eigi gekk mér þat til, heldr hitt, 
at ek vil bjóða þér sjálidæmi fyrir Þorgils son 
þinn, ok hefi ek ærit góðs at bæta hann, svá 
at eigi hafi annarr maðr dýrri verit<. Þor- 
steinn hvíti kvaðst eigi vilja bera Þorgils son 
sinn í sjóði. Þorsteinn Þorfinnsson, er kallaðr 
var hinn fagri, sprettr upp ok leggr höfuð sitt 
í kné Þorsteini hvíta nafna sinum. Þorsteinn 
hvíti svarar þá: >Eigi vil ek láta höfuð þitt 
af hálsi slá; munu þar eyru sæmst, er uxu; 
enn þá geri ek sætt okkar á millum, at þú 
skalt fara hingat til Hofs til umsýslu með alt 
þitt ok ver hér meðan ek vil; enn þú sel skip 
þitt<. Þessarri sætt játar Þorsteinn fagri, ok 
er þeir kumpánar komu út, lék sveinninn 
Helgi Þorgilsson sér at gullreknu spjóti, er 
Þorsteinn fagri hafði sett hjá dyrunum, þá er 
hann gekk inn. Þorsteinn fagri mælti við 
Helga: >Viltu þiggja af mér spjótit?< Helgi 
réðst þá um við Þorstein hvíta fóstra sinn, 
hvárt hann skyldi þiggja spjótit af Þorsteini 
fagra. Þorsteinn hviti bað hann þiggja víst 
ok launa sem bezt. Þorsteinn fagri var eina 
nótt á Hofi í þat sinn. Þorsteinn fagri fór þá 
til skips síns ok seldi þat; síðan færði hann 
sik til Hofs í Vápnafjörð ok alt sitt. Hann 
færði mjök fram kvikfé Þorsteins hvíta nafna 

sins. Enn er hann hafði þar verit nökkura 
stund, þá vildi Þorsteinn hviti, at Þorsteinn 
fagri bæði Helgu Krakadóttur, ok svá gerði 
hann. Þorsteinn hvíti var með honum í ferð, 
ok gengu þau mál vel fram, ok þótti Kraka 
þetta gert eftir sínu skaplyndi. Fór Helga þá 
til Hofs með Þorsteini fagra, því at Þorsteinn 
hvíti vildi brúðkaupit inni hafa, því hann þótt- 
ist hrumr til at sækja brúðkaupit annars stað- 
ar; ok af því var svá gert. Boðit fór vel fram; 
váru samferðir þeira góðar. Átta vetr var Þor- 
steinn fagri á Hofi með nafna sínum, ok var 
honum í sonar stað í allri umsýslu; ok þá 
svá var komit tímum, mælti Þorsteinn hviti 
til nafna sins: =Vel hefir þú gefizt mér, ok 
ertu röskr maðr ok drengr góðr um alla hluti 
ok vel at þér búinn. Nú vil ek, at þú bregðir 
þessu ráði, ok svá föður þíns ok Kraka mágs 
þíns, ok ráðist allir til utanferðar með alt þat, - 
er þér eigit, því at ek ætla Helga frænda 
minum gerast mjök þungt til þín, enn hann 
er nú átján vetra gamall, enn þat er líkast, 
at ek verða maðr eigi langliir heðan af, enn 
ek vilda, at vit skildimst vel, enn Helgi frændi 
minn man verða ofsamaðr mikill, ok engi 
lainaðarmaðr. Nú haf þú mitt ráð um þetta, 
ok ver eigi lengr hér, enn ek legg til<. Þor- 
steinn fagri kvað svá vera skyldu, ok keypti 


Google 


16 ÞORSTEINS SAGA HVÍTA 


tvau skip ok fór utan með þau, ok alt sitt 
skuldalið. Þorfinnr faðir hans fór ok utan ok 
Kraki mágr hans. Þeir kvámu norðarlega við 
Noreg, ok fóru um sumarit eftir norðr á Há- 
logaland, ok ílendust þar með öllu liði sínu. 
Bjó Þorsteinn fagri þar, meðan hann lifði, ok 
þótti hinn vaskasti maðr. 

9. Helgi óx upp með Þorsteini hvíta, fóstra 
sínum; hann gerðist mikill maðr ok sterkr, 
bráðgerr, vænn ok stórmannlegr, ok eigi máligr 
í barnæsku, ódæll ok óvæginn þegar á unga 
aldri, hann var hugkvæmr ok margbreytinn. 
Þat var einn dag at Hofi, er naut váru á 
stöðli, at þar var griðungr einn með nautun- 
um, mikill ok ógurlegr. Annarr griðungr var 
heima fyrir, mikill ok stórr, er þeir frændr 
áttu. Helgi var úti staddr, ok sá at griðung- 
arnir gengust at ok stönguðust, ok varð heima- 
griðungrinn vanhluta fyrir búigriðunginum. 
Enn er Helgi sá þat, gengr hann inn ok sækir 
mannbrodda stóra, ok bindr þá framan í enni 
á heima-griðunginum. Síðan taka þeir til at 
stangast, sem áðr, alt þar til er heima-grið- 
ungrinn stangar hinn til dauðs; höfðu mann- 
broddarnir gengit á hol. Þótti flestum þeria 
bellibragð vera, er Helgi hefði gert; fekk ha::n 
af þessu þat viðrnefni, at hann var kallaðr 
brodd-Helgi, enn þat þótti þá mönnum miklu 

heillavænlegra, at hafa tvau nöfn. Var þat 
átrúnaðr manna, at þeir menn myndi lengr 
lifa, sem tvau nöfn hefði. Skjótt var þat auð- 
sét á Helga, at hann myndi verða höfðingi 
mikill, ok engi jafnaðarmaðr. Einn vetr lifði 
Þorsteinn hviti síðan þeir Þorsteinn fagri skildu, 
ok þótti hann verit hafa hit mesta mikilmenni. 
Geitir í Krossavík átti Hallkötlu dóttur Þiðr- 
anda hins gamla Ketilssonar þryms, sonar 
Geitis og Hallkötlu. Með þeim Geiti ok brodd- 
Helga var vinátta mikil í fyrstu, enn minkað- 
ist svá sem á leið, ok verðr fullr fjándskapr, 
sem segir í Vápnfirðinga sögu, ok lýkr hér 
sögu Þorsteins hins hvita. 

